b'\n_START_ARTICLE_\nNy Bakkeg\xc3\xa5rd\n_START_PARAGRAPH_\nNy Bakkeg\xc3\xa5rd er et stadig eksisterende tidligere landsted i Rahbeks All\xc3\xa9 34 p\xc3\xa5 Frederiksberg. Det ligger over for Bakkehusmuseet og l\xc3\xa5 oprindeligt frit, men er nu lukket ind i en karr\xc3\xa9._NEWLINE_Landstedet er det yngste af fire bakkehuse p\xc3\xa5 Valby Bakke. Det opstod, da dispach\xc3\xb8r Knud Engelbreth Langberg i 1802 anlagde en lystg\xc3\xa5rd mellem Gammel og Ny Bakkehus. \xc3\x86ldst, \xc3\xb8verst p\xc3\xa5 toppen, l\xc3\xa5 den gamle Bakkeg\xc3\xa5rd (senere Ny Carlsberg). Lidt neden for denne l\xc3\xa5 Gamle Bakkehus (nu Bakkehusmuseet), som Langberg ejede 1799 og 1802 solgte til Knud Lyne Rahbek, og Ny Bakkehus. Det fjerde landsted blev p\xc3\xa5 grund af sine tilliggende jorder kaldt Ny Bakkeg\xc3\xa5rd._NEWLINE_Bygningen er dog opf\xc3\xb8rt senere, i 1840 i senklassicistisk stil, af dets mest kendte ejer, konseilspr\xc3\xa6sident Carl Christian Hall, som havde k\xc3\xb8bt ejendommen samme \xc3\xa5r, og som boede her til sin d\xc3\xb8d 1888. Her udfoldede sig et rigt selskabs- og salonliv, der mindede om det, der nogle \xc3\xa5rtier f\xc3\xb8r var foreg\xc3\xa5et p\xc3\xa5 Bakkehuset overfor. Centrum for dette var Halls hustru, Augusta Marie Hall. Blandt g\xc3\xa6sterne var kong Christian 8. og dronning Caroline Amalie, Adam Oehlenschl\xc3\xa4ger, A.S. og H.C. \xc3\x98rsted, N.F.S. Grundtvig, J.P. Mynster, Johan Ludvig Heiberg og Johanne Luise Heiberg.'